Malene Sørensen fra Randers kan blive Danmarks kandidat til konkurrencen Miss Universe, der holdes senere på året. Hun er nemlig nu blandt de 17 kandidater i den danske finale.

Den smukke Randers-pige blev inviteret til casting sammen med 300 andre piger, og her blev hun altså udpeget som en af de bedste.

Miss Danmark: Man skal tro på sig selv

- Her var det otte-ti dommere, som bedømte en på udseende, hvordan man går catwalk i kjole og bikini og på en samtale. Her skulle jeg fortælle lidt om mig selv, samt hvordan jeg har tænkt mig at repræsentere Danmark til finalen, hvis jeg når så langt, fortæller Malene Sørensen til tv2oj.dk.

Det er allerførste gang, at den 23-årige studerende deltager i en konkurrence af denne slags. Tidligere har man dog kunnet se hende i den lokale udgave "Randers Pigen".

Stadig en Randers-pige

- Jeg har altid fulgt med i Miss Universe, og synes at konkurrencen er spændende. Det er lidt en pige/prinsessedrøm, der kan gå i opfyldelse, lyder det fra Malene Sørensen.

Men inden hun kommer så langt, skal 16 andre piger slås i et stort anlagt show i Amager Bio. Her skal finalisterne igennem forskellige runder, inden den endelige vinder kåres.

Miss Teen Denmark 2016 er fra Horsens

Og så kan det altså ende med, at en randrusianer bliver vores repræsentant til Miss Universe.

- Selvom jeg bor i Hellerup, så er der stadig meget Randers i mig. Jeg er på besøg derhjemme et par gange om måneden, og jeg bliver skabt drillet med min dialekt også, griner Malene Sørensen.

Finaleshowet er den 14. maj. De tre øverst placerede skal senere repræsentere Danmark i internationale skønhedskonkurrencer - Nummer 1 til Miss Universe, nummer 2 til Miss International og tredjepladsen til Miss Earth.

Malene Sørensen har haft flere modeljobs, og øverst i artiklen kan du se nogle af billederne derfra.